贈寫御容妙善師
作者：蘇軾
朝代：宋

paragraphs: 憶昔射策干先皇，珠簾翠幄分兩廂。
紫衣中使下傳詔，跪奉冉冉聞天香。
仰觀眩晃目生暈，但見曉色開扶桑。
迎陽晚出步就坐，絳紗玉斧光照廊。
野人不識日月角，彷彿尚記重瞳光。
三年歸來真一夢，橋山松檜淒風霜。
天容玉色誰敢畫，老師古寺晝閉房。
夢中神授心有得，覺來信手筆已忘。
幅巾常服儼不動，孤臣入門涕自滂。
元老侑坐鬚眉古，虎臣立侍冠劍長。
平生慣寫龍鳳質，肯顧草間猿與麞。
都人踏破鐵門限，黄金白璧空堆床。
爾來摹寫亦到我，謂是先帝白髮郎。
不須覽鏡坐自了，明年乞身歸故鄉。